44 sarnaqäwi: Rahab warmiw uñaqanak imanti
AKA jaqinakax jan walin uñjasipxi. Jan jiwañatakix t’ijtxapxañapawa. Israel markat uñaqir jutirinakawa, yanapt’aski uka warmix Rahab satawa, utapax Jericó markan uyu patxapankänwa. Kunjamsa ukax pasatayna uk uñjañäni.
Israelitanakax Jordán jawir niy makatañatakïxapxänwa Canaanar mantañataki. Ukat janïr makatkasaxa, Josué tatax pä uñaqa akham sasa khitäna: ‘Uñjanipxam kunjamataynas uka uraqixa ukhamaraki Jericó markasa’ sasa.
Uñaqanakax Jericor mantasax Rahaban utaparuw puripxäna. Ukampisa, Jericó apnaqiriruw mä jaqix akham säna: ‘Masärmax pä israelitaw uñaqir jutapxatayna’ sasa. Uk ist’asax Rahaban utaparuw jaqinak khitäna akham sasa: ‘¡Utamat uka tatanakax mistunipxpan!’ sasa. Ukampis Rahabax uta patxaruw imantäna. Ukat akham sänwa: ‘Jïsa, jutapxatayna, ukampis janiw kawkit jutapxatapsa yatkti. Ch’amakäxi ukhaw sarxapxi, janïr markan punkupax jist’antask ukhawa. ¡Arktapxma, katjapxätawa!’ sasa. Iyaw sasaw chhukstanipxäna.
Sarxapxipanxa, jank’akiw Rahabax uta patxar makatasin uñaqanakar akham säna: ‘Aka uraqxa Jehová Diosax churapxätam ukxa yattwa’ sasa. ‘Diosax Wila Lamar Qut wañt’ayäna Egiptot mistunipxañamataki uksa ist’apxtwa, kunjamsa Sehón ukat Og sat apnaqirinakaru jiwarayapxta uksa yatipxaraktwa. Nayax jumanakar yanapt’apxsmawa, ukat mirä amp suma, nanakarux khuyapt’ayapxarakitaya. Awkijarusa, taykajarusa, jilanakajarusa kullakanakajarusa janiy jiwayapxistati’ sasa.
Uñaqanakaxa qhispiyapxämaw sasaw arsuwayapxäna. ‘Aka wila wiskhampiw aka ventanamar chinkatäta, ukatsti utamarux familiam jawsthapïta. Aka markar mantanipkä ukhaxa, aka wiskha uñjasaxa janiw utamankirinakatxa khitsa jiwayapkäti’ sasa. Uñaqanakax kutt’xapxän ukhaxa, Josué tataruw kunas pasatayna uk yatiyapxäna.
Josué 2:1-24; Hebreos 11:31.
Jiskt’äwinaka
- ¿Kawkinsa Rahab warmixa jakasïna?
- ¿Khitinakas aka jaqinakaxa, ukat kunatsa Jericó markankasipki?
- ¿Jericó apnaqirix Rahabar kamsasas khitt’äna, ukat kamsäns jupaxa?
- ¿Kunjams Rahabax uka pä jaqir yanapt’äna, ukat kunsa mayïna?
- ¿Rahab warmirux kamsapxänsa uka pä uñaqanakaxa?
Yaqha jiskt’äwinakampi
- Liyt’añamawa Josué 2:1-24.
¿Kunjamsa Éxodo 23:28 qillqatax phuqasitayna kunapachatï israelitanakax Jericó marka t’unjañataki sarapkäna ukhaxa? (Jos. 2:9-11.)
- Liyt’añamawa Hebreos 11:31.
Iyawsäwinïñax wali wakisiriwa, ¿uk kunjamsa Rahab warmin luratanakapaxa uñacht’ayistu? (Rom. 1:17; Heb. 10:39; Sant. 2:25.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn